บลจ.ธนชาต ปลื้มกองทุนต่างประเทศจีน-ญี่ปุ่น-สหรัฐฯพาเหรดสำเร็จตามเป้า
บลจ.ธนชาต ปลื้มกองทุนต่างประเทศทำผลงานเจ๋ง ประสบความสำเร็จในหลายภูมิภาคชั้นนำ กองทุนจีนไม่ถึงเดือนจ่ายคืน 4% กองทุนญี่ปุ่นสำเร็จตามเป้า 7% ใน 3 เดือน ส่วนกองทุนสหรัฐฯ ก็ไม่น้อยหน้าประกาศปิดกองทุนหลังทำผลงานได้ 15%
29 พ.ค. 2558

นายบุญชัย เกียรติธนาวิทย์ กรรมการผู้จัดการและประธานเจ้าหน้าที่บริหารการลงทุน บริษัทหลักทรัพย์จัดการกองทุน ธนชาต จำกัด เปิดเผยว่า กองทุนทริกเกอร์ต่างประเทศของ บลจ.ธนชาต ประสบความสำเร็จอย่างมาก ทั้งกองทุนทริกเกอร์หุ้นสหรัฐฯ T-USChallenge2 ที่สามารถทำผลงานได้ตามเป้าเลิกโครงการที่ 15% กองทุนทริกเกอร์หุ้นญี่ปุ่น T-JPChallenge#1 สามารถปิดกองทุนในเวลาไม่ถึง 3 เดือนกับเป้าเลิกโครงการที่ 7% และล่าสุดกับกองทุนทริกเกอร์หุ้นจีน T-CHChallenge#1 ที่ไม่ถึงเดือนก็สามารถจ่ายคืนรอบแรก 4% แล้ว ซึ่งกองทุนเหล่านี้ต่างได้รับอานิสงส์จากเศรษฐกิจโลกที่มีแนวโน้มดีขึ้นอย่างเห็นได้ชัด
อย่างเศรษฐกิจสหรัฐฯ ที่ดัชนีราคาผู้บริโภค (CPI) ในเดือนเมษายน 2558 เพิ่มขึ้นติดต่อกันเป็นเดือนที่ 3 และอาจทำให้อัตราเงินเฟ้อเข้าใกล้ร้อยละ 2 ซึ่งน่าจะเป็นปัจจัยหนึ่งที่สนับสนุนให้ธนาคารกลางสหรัฐฯ เดินหน้าปรับขึ้นอัตราดอกเบี้ยได้ แต่ก็คงจะเป็นไปอย่างค่อยเป็นค่อยไปเนื่องจากตลาดแรงงานยังไม่ฟื้นตัวอย่างสมบูรณ์
ส่วนประเทศญี่ปุ่น ก็ประกาศตัวเลข GDP ออกมาดีกว่าคาด ประกอบกับเงินเยนที่อ่อนค่าลง ซึ่งส่งผลบวกต่อเศรษฐกิจญี่ปุ่น ที่เห็นได้ชัดคือยอดการส่งออกเพิ่มขึ้นร้อยละ 8 โดยเป็นผลมาจากการส่งออกไปยังสหรัฐอเมริกา จีน และสหภาพยุโรป ที่เพิ่มขึ้นร้อยละ 21.4, 2.4 และ 0.8 ตามลำดับ ซึ่งก็เป็นผลมาจากการฟื้นตัวของแต่ละประเทศคู่ค้านั่นเอง
นอกจากนั้น มาตรการกระตุ้นเศรษฐกิจในเชิงโครงสร้างของแต่ละประเทศก็เริ่มเห็นผล อย่างในจีนเราจะเห็นความพยายามที่จะทำให้เกิดความร่วมมือระหว่างภาครัฐและเอกชนผ่านโครงการ PPP (Public private partnership) อย่างเข้มข้น อาทิ การส่งเสริมให้บริษัทเอกชนเข้ามาลงทุนในโครงสร้างพื้นฐานต่างๆ มากขึ้นจากเดิมที่มักเป็นรัฐวิสาหกิจเป็นส่วนมากเพื่อให้เกิดประสิทธิภาพในการบริหาร นอกจากนั้นหลังจากประสบความสำเร็จกับการเชื่อมโยงตลาดหุ้นจีน-ฮ่องกง ยังมีข่าวว่ารัฐบาลจีนกำลังที่จะเชื่อมโยงกองทุนรวมจีน-ฮ่องกงให้เกิดขึ้น ตลาดหุ้นจีนเลยรับข่าวนี้ และทำให้เกิดการทำ New High ในรอบ 7 ปี มาแตะที่ 14701.88 ได้
ปัจจุบันกองทุนเปิดธนชาต ในซีรี่ย์ทริกเกอร์หุ้นต่างประเทศ ปัจจุบันมีทั้งหมด 8 กองทุน ทริกไปแล้ว 5 กองทุน และAuto Redeem ไปแล้ว 1 กองทุน